b'\n_START_ARTICLE_\nOrganiza\xc8\x9bia Na\xc8\x9bionali\xc8\x99tilor Ucraineni\n_START_SECTION_\nContextul istoric \xc8\x99i fondarea\n_START_PARAGRAPH_\nRepublica Popular\xc4\x83 a Ucrainei Occidentale a \xc3\xaencetat s\xc4\x83 mai existe \xc3\xaen 1919, c\xc3\xa2nd teritoriul s\xc4\x83u a fost ocupat de Polonia. Un an mai t\xc3\xa2rziu, ofi\xc8\x9berii ucraineni afla\xc8\x9bi \xc3\xaen exil au fondat Organiza\xc8\x9bia Militar\xc4\x83 Ucrainean\xc4\x83 ( \xd0\xa3\xd0\xba\xd1\x80\xd0\xb0\xd1\x97\xd0\xbd\xd1\x81\xd1\x8c\xd0\xba\xd0\xb0 \xd0\x92\xd1\x96\xd0\xb9\xd1\x81\xd1\x8c\xd0\xba\xd0\xbe\xd0\xb2\xd0\xb0 \xd0\x9e\xd1\x80\xd0\xb3\xd0\xb0\xd0\xbd\xd1\x96\xd0\xb7\xd0\xb0\xd1\x86\xd1\x96\xd1\x8f, Ukrayins\'ka Viis\'kova Orhaniza\xc8\x9bia, UVO), o organiza\xc8\x9bie militar\xc4\x83 clandestin\xc4\x83, a c\xc4\x83rui obiectiv era continuarea luptei armate \xc3\xaempotriva Poloniei, destabilizarea situa\xc8\x9biei politice din \xc8\x9bar\xc4\x83 \xc8\x99i preg\xc4\x83tirea veteranilor de etnie ucrainean\xc4\x83 pentru o viitoare insurec\xc8\x9bie antipolonez\xc4\x83. UVO a fost o organiza\xc8\x9bie pur militar\xc4\x83, cu o structur\xc4\x83 de comand\xc4\x83 militar\xc4\x83. Comandantul ei a fost Evghen Konovale\xc8\x9b, fostul comandant al unit\xc4\x83\xc8\x9bii de elit\xc4\x83 \xe2\x80\x9ePu\xc8\x99ca\xc8\x99ii Siciului\xe2\x80\x9d, care se bucura de sprijinul secret al partidelor politice ucrainene. De\xc8\x99i UVO a fost implicat\xc4\x83 \xc8\x99i \xc3\xaen acte de sabotaj, inclusiv \xc3\xaentr-o tentativ\xc4\x83 de asasinare a lui J\xc3\xb3zef Pi\xc5\x82sudski din 1921, caracterul ei general a fost mai degrab\xc4\x83 de protec\xc8\x9bie militar\xc4\x83 a minorit\xc4\x83\xc8\x9bii ucrainene, dec\xc3\xa2t de organiza\xc8\x9bie terorist\xc4\x83 clandestin\xc4\x83 . C\xc3\xa2nd Alia\xc8\x9bii au recunoscut \xc3\xaen 1923 controlul polonez asupra vestului Ucrainei, numero\xc8\x99i membri au p\xc4\x83r\xc4\x83sit organiza\xc8\x9bia, iar partidele legale ucrainene au luat atitudine \xc3\xaempotriva ac\xc8\x9biunilor militare, prefer\xc3\xa2nd s\xc4\x83 activeze \xc3\xaen cadrul sistemului politic polonez. Ca urmare, UVO s-a reorientat spre Germania \xc8\x99i Lituania, de unde a primit sprijin politic \xc8\x99i financiar, \xc8\x99i a stabilit contacte cu alte organiza\xc8\x9bii antipoloneze, precum \xe2\x80\x9eGrupul Tineretului Na\xc8\x9bional Ucrainean\xe2\x80\x9d, \xe2\x80\x9eLiga Na\xc8\x9bionali\xc8\x99tilor Ucraineni\xe2\x80\x9d \xc8\x99i \xe2\x80\x9eUniunea Tineretului Na\xc8\x9bionalist Ucrainean\xe2\x80\x9d. Dup\xc4\x83 o serie de \xc3\xaent\xc3\xa2lniri preliminare la Berlin (1927) \xc8\x99i Praga (1928), veterani i UVO \xc8\x99i studen\xc8\x9bii militan\xc8\x9bi s-au \xc3\xaent\xc3\xa2lnit la congresul din Viena (1929) \xc8\x99i \xc8\x99-au unit organiza\xc8\x9biile \xc3\xaen ceea ce a devenit cunoscut ca \xe2\x80\x9eOrganiza\xc8\x9bia Na\xc8\x9bionali\xc8\x99tilor Ucraineni\xe2\x80\x9d. De\xc8\x99i majoritatea membrilor erau tineri gali\xc8\x9bieni, primul lider al noii organiza\xc8\x9bii a fost Evghen Konovale\xc8\x9b, iar membrii conducerii, \xe2\x80\x9eProvid\xe2\x80\x9d, au fost \xc3\xaen principal veterani din exil ai UVO\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en momentul \xc3\xaen care a fost fondat\xc4\x83, OUN a fost o mi\xc8\x99care marginal\xc4\x83 \xc3\xaen vestul Ucrainei, unde scena politic\xc4\x83 era dominat\xc4\x83 de partidul moderat Alian\xc8\x9ba Na\xc8\x9bional-Democrat\xc4\x83 Ucrainean\xc4\x83 (UNDO). UNDO era partizana democra\xc8\x9biei parlamentare \xc8\x99i c\xc4\x83ut\xc4\x83 s\xc4\x83 ob\xc8\x9bin\xc4\x83 independen\xc8\x9ba prin mijloace pa\xc8\x99nice. UNDO se bucura de sprijinul clerului, intelectualit\xc4\x83\xc8\x9bii \xc8\x99i afaceri\xc8\x99tilor ucraineni. Publica\xc8\x9bia prin care \xc3\xae\xc8\x99i promova ideile era principalul ziar de limb\xc4\x83 ucrainean\xc4\x83 din vestul Ucrainei, Dilo. _NEWLINE_Spre deosebire de UNDO, OUN accepta violen\xc8\x9ba drept una dintre mijloacele politice de lupt\xc4\x83 \xc3\xaempotriva inamicilor interni \xc8\x99i externi ai cauzei independen\xc8\x9bei Ucrainei. Principalele sale activit\xc4\x83\xc8\x9bi erau direc\xc8\x9bionate \xc3\xaempotriva politicienilor polonezi \xc8\x99i reprezentan\xc8\x9bilor guvernului de la Var\xc8\x99ovia. OUN a executat sute de acte de sabotaj \xc3\xaen Gali\xc8\x9bia \xc8\x99i Vol\xc3\xaenia, printre care s-au num\xc4\x83rat o campanie de incendiere a propriet\xc4\x83\xc8\x9bilor polonezilor (care avea s\xc4\x83 duc\xc4\x83 la ac\xc8\x9biunea de \xe2\x80\x9epacificare\xe2\x80\x9d din 1930), boicotarea \xc8\x99colilor de stat \xc8\x99i a monopolurilor poloneze ale tutunului \xc8\x99i alcoolului, jafuri \xc3\xaempotriva institu\xc8\x9biilor guvernamentale pentru ob\xc8\x9binerea de fonduri \xc8\x99i aproximativ 60 de asasinate. _NEWLINE_Printre victimele OUN s-au num\xc4\x83rat Bronis\xc5\x82aw Pieracki, ministru de interne, Tadeusz Ho\xc5\x82\xc3\xb3wko, politician polonez promotor al compromisului polono-ucrainean, Emilian Czechowski, comisarul poli\xc8\x9biei din Lviv \xc8\x99i Alexei Mailov, diplomat sovietic ucis pentru r\xc4\x83zbunarea victimelor Holodomorului. OUN a atacat \xc8\x99i ucraineni cu vederi moderate, precum Ivan Babii (profesor \xc8\x99i fost ofi\xc8\x9ber al Armatei Gali\xc8\x9biene a Republicii Populare a Ucrainei Apusene, sau Kirilo Studinski, pre\xc8\x99edintele \xe2\x80\x9eSociet\xc4\x83\xc8\x9bii \xc8\x99tiin\xc8\x9bifice \xc8\x99evcenko\xe2\x80\x9d Aceste acte au fost condamnate de mitropolitul Bisericii Greco-Catolice Ucrainene, Andrei \xc8\x98etin\xc8\x9bki, care a criticat \xc3\xaen primul r\xc3\xa2nd conducerea din exil a OUN, ini\xc8\x9biatoarea actelor de violen\xc8\x9b\xc4\x83 executate de tinerii ucraineni. El avea s\xc4\x83 scrie ace\xc8\x99ti lideri \xe2\x80\x9efolosesc copiilor no\xc8\x99tri pentru uciderea p\xc4\x83rin\xc8\x9bilor lor\xe2\x80\x9d \xc8\x99i c\xc4\x83 \xe2\x80\x9eoricine demoralizeaz\xc4\x83 tineretul nostru este un criminal \xc8\x99i un du\xc8\x99man al poporului\xe2\x80\x9d. _NEWLINE_Odat\xc4\x83 cu cre\xc8\x99terea intensit\xc4\x83\xc8\x9bii politicii de polonizare duse de autorit\xc4\x83\xc8\x9bile de la Var\xc8\x99ovia, tot mai mul\xc8\x9bi ucraineni, \xc3\xaen special tineri, \xc8\x99i-au pierdut credin\xc8\x9ba \xc3\xaen metodele legale, \xc3\xaen liderii tradi\xc8\x9bionali \xc8\x99i \xc3\xaen democra\xc8\x9biile occidentale, care p\xc4\x83reau c\xc4\x83 i-au abandonat pe ucraineni. Aceast\xc4\x83 perioad\xc4\x83 de deziluzii a coincis cu cre\xc8\x99terea sprijinului pentru OUN. \xc3\x8en perioada de dinaintea izbucnirii celei de-a doua conflagra\xc8\x9bii mondiale, OUA estima c\xc4\x83 avea 20.000 de membri activi \xc8\x99i un num\xc4\x83r aproximativ egal de simpatizan\xc8\x9bi. Numero\xc8\x99i studen\xc8\x9bi eminen\xc8\x9bi, precum poe\xc8\x9bii Bogdan Krav\xc8\x9biv \xc8\x99i Olena Teliha (executa\xc8\x9bi de nazi\xc8\x99ti la Babi Iar), au fost atra\xc8\x99i de mesajul revolu\xc8\x9bionar al OUN. _NEWLINE_Pentru z\xc4\x83d\xc4\x83rnicirea \xc3\xaencerc\xc4\x83rilor de stabilire a unei \xc3\xaen\xc8\x9belegeri polono-ucrainene, OUN a organizat atacuri \xc3\xaempotriva ucrainenilor care sprijineau coexisten\xc8\x9ba pa\xc8\x99nic\xc4\x83 a celor dou\xc4\x83 comunit\xc4\x83\xc8\x9bi etnice. Din 1921 p\xc3\xa2n\xc4\x83 \xc3\xaen 1939, UVO \xc8\x99i OUN au executat 63 de asasinate: 36 de ucraineni, 25 de polonezi, un rus \xc8\x99i un evreu._NEWLINE_OUN a folosit ca mijloace de lupt\xc4\x83 pentru ob\xc8\x9binerea independen\xc8\x9bei teritoriilor ucrainene de sub domina\xc8\x9bia polonez\xc4\x83 \xc8\x99i sovietic\xc4\x83, OUN a acceptat sprijinul moral \xc8\x99i material al Germaniei Naziste. Germanii aveau nevoie de ajutorul ucrainenilor \xc8\x99i ace\xc8\x99tia din urm\xc4\x83 se a\xc8\x99teptau ca Berlinul s\xc4\x83 sprijine la r\xc3\xa2ndul lui idealurile de independen\xc8\x9b\xc4\x83 ale ucrainenilor. De\xc8\x99i \xc3\xaen r\xc3\xa2ndurile militarilor germani existau ofi\xc8\x9beri care erau \xc3\xaenclina\xc8\x9bi s\xc4\x83 sprijine idealurile ucrainenilor, Adolf Hitler a luat o decizie bazat\xc4\x83 pe considerente rasiale, care excludea independen\xc8\x9ba Ucrainei.\n_START_SECTION_\nDivizarea OUN\n_START_PARAGRAPH_\n\xc3\x8en interiorul OUN au existat tensiuni latente dintre tinerii studen\xc8\x9bi radicali gali\xc8\x9bieini \xc8\x99i veteranii mi\xc8\x99c\xc4\x83rii din exil. Veteranii aveau experien\xc8\x9b\xc4\x83 traiului \xc3\xaentr-o societate stabil\xc4\x83 \xc8\x99i a luptei pentru independen\xc8\x9b\xc4\x83 \xc3\xaen cadrul unor for\xc8\x9be armate regulate. Genera\xc8\x9bia t\xc3\xa2n\xc4\x83r\xc4\x83 cuno\xc8\x99teau doar represiunea polonez\xc4\x83 \xc8\x99i lupta clandestin\xc4\x83. Conducerea din exil, cunoscut\xc4\x83 \xc8\x99i cu numele de Provid, se considera elita infailibil\xc4\x83 a mi\xc8\x99c\xc4\x83rii. Cei mai mul\xc8\x9bi membri Provid, precum generalul Mikola Kapustianski, se prezentau folosind gradele militare ob\xc8\x9binute \xc3\xaen timpul r\xc4\x83zboiului, (r\xc4\x83zboi la care cei tineri nu apucaser\xc4\x83 s\xc4\x83 participe). Ei aveau o pozi\xc8\x9bie politic\xc4\x83 mai pu\xc8\x9bin radical\xc4\x83 \xc8\x99i respectau codul de onoare al ofi\xc8\x9berilor \xc8\x99i disciplina militar\xc4\x83, care \xc3\xaei \xc3\xaempiedicau s\xc4\x83 accepte opinia radicalilor, conform c\xc4\x83rora puteau fi folosite orice mijloace pentru \xc3\xaendeplinirea obiectivelor propuse. \xc3\x8en schimb, tinerii erau mai impulsivi, violen\xc8\x9bi \xc8\x99i lipsi\xc8\x9bi de mil\xc4\x83. Liderii mai \xc3\xaen v\xc3\xa2rst\xc4\x83 din exil admirau fascismului lui Benito Mussolini, dar condamnau nazismul, \xc3\xaen vreme ce t\xc3\xa2n\xc4\x83ra genera\xc8\x9bie radical\xc4\x83 din Ucraina admirau ideile fasciste \xc8\x99i metodele practicate de nazi\xc8\x99ti. \xc3\x8en ciuda acestor diferen\xc8\x9be, liderul OUN, Evghen Konoval\xc8\x9b, a \xc8\x99tiu ca, datorit\xc4\x83 priceperii politice \xc8\x99i reputa\xc8\x9biei personale, s\xc4\x83 p\xc4\x83streze unitatea OUN, \xc3\xaen ciuda existen\xc8\x9bei a dou\xc4\x83 fac\xc8\x9biuni. Unitatea organiza\xc8\x9biei a fost zdruncinat\xc4\x83 dup\xc4\x83 ce Konovale\xc8\x9b a fost asasinat la \xc3\xaen 1938 la Rotterdam de un agent sovietic. Andrii Melnik, un fost colonel al Armatei Republicii Populare Ucrainene, fondator al Organiza\xc8\x9biei Militare Ucrainene, a fost ales la conducerea OUN, \xc3\xaen ciuda faptului c\xc4\x83 nu fusese implicat \xc3\xaen politic\xc4\x83 sau activit\xc4\x83\xc8\x9bi teroriste de-a lungul \xc3\xaentregului deceniu al patrulea. Malnik era o persoan\xc4\x83 calm\xc4\x83, apropiat de cercurile clericale, \xc3\xaen condi\xc8\x9biile \xc3\xaen care majoritatea asocia\xc8\x9bilor s\xc4\x83i aveau o atitudine anticlerical\xc4\x83. A fost chiar pre\xc8\x99edinte al organiza\xc8\x9biei tineretului ucrainean greco-catolic. Alegerea sa a fost considerat\xc4\x83 ca o \xc3\xaencercare de conciliere cu biserica \xc8\x99i de modificare a politicii organiza\xc8\x9biei \xc3\xaentr-un mai pragmatic\xc4\x83 \xc8\x99i moderat\xc4\x83. Realitatea a demonstrat c\xc4\x83 dac\xc4\x83 acestea au fost inten\xc8\x9biile lui Melnik, ele au fost contrazise de tendin\xc8\x9bele societ\xc4\x83\xc8\x9bii din Ucraina apusean\xc4\x83 _NEWLINE_Majoritatea membrilor OUN era format\xc4\x83 din tineri gali\xc8\x9bieni, care activau \xc3\xaen special \xc3\xaen Ucraina \xc8\x99i mai pu\xc8\x9bin \xc3\xaen exil, din acest motiv fiind mai expu\xc8\x99i pericolului arest\xc4\x83rii \xc8\x99i \xc3\xaenchisorii. Cu toate acestea, opiniile lor erau pu\xc8\x9bin ascultate de conducerea din exil. Dup\xc4\x83 ce mai multe \xc3\xaencerc\xc4\x83ri de conciliere dintre fac\xc8\x9biunile organiza\xc8\x9biei, tinerii \xc8\x99i-au convocat \xc3\xaen august 1940 o conferin\xc8\x9b\xc4\x83 pentru alegerea unei conduceri proprii. Stepan Bandera a fost ales la conducerea radicalilor. El era un om cu voin\xc8\x9ba de fier, un conspirator extremist, fiind considerat \xc3\xaen general opus moderatului Melnik. \xc3\x8en ajunul declan\xc8\x99\xc4\x83rii invaziei germane a URSS, OUN era divizat\xc4\x83 \xc3\xaen dou\xc4\x83 fac\xc8\x9biuni opuse, aflate \xc3\xaen competi\xc8\x9bie. Prima era fac\xc8\x9biunea \xe2\x80\x9elegitim\xc4\x83\xe2\x80\x9d condus\xc4\x83 de Andrii Melnik, OUN-M, \xc8\x99i fac\xc8\x9biunea \xe2\x80\x9erevolu\xc8\x9bionar\xc4\x83\xe2\x80\x9d condus\xc4\x83 de Stepan Bandera, OUN-B (sau OUN-R). Fiecare grup se bucura de simpatia \xc8\x99i sprijinul unei anumite p\xc4\x83r\xc8\x9bi a popula\xc8\x9biei ucrainene. O parte a tinerilor din Gali\xc8\x9bia \xc8\x99i majoritatea tinerilor din Bucovina Transcarpatia erau loiali OUN-M. Liderul acestora, monseniorul Avgustin Volo\xc8\x99in, \xc3\xael elogia pe Melnik drept un cre\xc8\x99tin de cultur\xc4\x83 european\xc4\x83, diferit de na\xc8\x9bionali\xc8\x99tii care plasau na\xc8\x9biunea mai presus de Dumnezeu. Conducerea OUN-M era mai experimentat\xc4\x83 \xc8\x99i avea unele contacte limitate \xc3\xaen Ucraina r\xc4\x83s\xc4\x83ritean\xc4\x83. De asemenea, men\xc8\x9binea contacte cu serviciile de informa\xc8\x9bii \xc8\x99i cu armata german\xc4\x83. Pe de alt\xc4\x83 parte, OUN-B se bucura de sprijinul majorit\xc4\x83\xc8\x9bii tinerilor na\xc8\x9bionali\xc8\x99ti gali\xc8\x9bieni, care formau coloana vertebral\xc4\x83 a mi\xc8\x99c\xc4\x83rii clandestine ucrainene. OUN-B avea o re\xc8\x9bea puternic\xc4\x83 de membri devota\xc8\x9bi. Din r\xc3\xa2ndul lor s-a ridicat Mikola Lebid, care a \xc3\xaenceput s\xc4\x83 organizeze, care a \xc3\xaenceput sa organizeze poli\xc8\x9bia secret\xc4\x83 \xe2\x80\x9eSlujba Bezpeki\xe2\x80\x9d (SB), modelat\xc4\x83 dup\xc4\x83 sistemul CEKA. _NEWLINE_\xc3\x8en cadrul grupului lui Bandera, dar oarecum separat de liderii politici principali, a existat o fac\xc8\x9biune de tineri gali\xc8\x9bieni mai pu\xc8\x9bin preocupat\xc4\x83 de ideologie ci de \xc3\xaendeplinirea unor obiective militare imediate. Cel mai important membru al acestei fac\xc8\x9biuni a fost Roman \xc8\x98uhevici. Aceast\xc4\x83 fac\xc8\x9biune nu a avut o pondere foarte mare la \xc3\xaenceput, dar importan\xc8\x9ba ei avea s\xc4\x83 creasc\xc4\x83 de-a lungul timpului, \xc3\xaen timpul luptei de rezisten\xc8\x9b\xc4\x83 dus\xc4\x83 de OUN pe timpul r\xc4\x83zboiului.\n_START_SECTION_\nPrimii ani ai r\xc4\x83zboiului \xc8\x99i activitatea din Ucraina central\xc4\x83 \xc8\x99i r\xc4\x83s\xc4\x83ritean\xc4\x83\n_START_PARAGRAPH_\nDup\xc4\x83 invadarea Poloniei \xc3\xaen septembrie 1939, ambele fac\xc8\x9biuni ale OUN au colaborat cu germanii \xc8\x99i s-au folosit de \xc8\x99ansa oferit\xc4\x83 de dispari\xc8\x9bia statului polonez pentru a-\xc8\x99i trimite activi\xc8\x99tii \xc3\xaen teritoriile ucrainene controlate de sovietici. At\xc3\xa2t OUN-M c\xc3\xa2t \xc8\x99i OUN-B \xc8\x99i-au creat propriile unit\xc4\x83\xc8\x9bi militare, care au activat \xc3\xaen cadrul Wehrmachtului: batalioanele \xe2\x80\x9eRoland\xe2\x80\x9d \xc8\x99i respectiv \xe2\x80\x9eNachtigall\xe2\x80\x9d. Dup\xc4\x83 opt zile de la declan\xc8\x99area invaziei \xc3\xaen Uniunea Sovietic\xc4\x83, OUN-B a proclamat la Lviv pe 30 iunie 1941 fondarea statului ucrainean independent. Premierul noului stat a fost numit Iaroslav Ste\xc8\x9bko. _NEWLINE_R\xc4\x83spunsul germanilor la declara\xc8\x9bia de independen\xc8\x9ba a fost rapid\xc4\x83: Gestapo a arestat \xc8\x99i \xc3\xaenchis majoritatea liderilor \xc8\x99i sprijinitorilor OUN-B. Numero\xc8\x99i membri ai OUN-B au fost executa\xc8\x9bi f\xc4\x83r\xc4\x83 judecat\xc4\x83 sau au pierit \xc3\xaen lag\xc4\x83rele naziste de concentrare. Ambii fra\xc8\x9bi ai lui Bandera au pierit \xc3\xaen lag\xc4\x83rul de la Auschwitz. Pe 18 septembrie 1941, Stepan Bandera \xc8\x99i Iaroslav Ste\xc8\x9bko au fost interna\xc8\x9bi \xc3\xaen lag\xc4\x83rul de concentrare Sachsenhausen. \xc3\x8en acest lag\xc4\x83r, Bandera a reg\xc4\x83sit pe c\xc3\xa2\xc8\x9biva dintre cei mai importan\xc8\x9bi prizonieri ai Reichului: fostul prim-ministru al Fran\xc8\x9bei Leon Blum sau fostul cancelar al Austriei, Kurt Schuschnigg. Ace\xc8\x99ti prizonieri erau de\xc8\x9binu\xc8\x9bi \xc3\xaen \xe2\x80\x9eZellenbau Bunker\xe2\x80\x9d \xc8\x99i se bucurau de sprijinul Crucii Ro\xc8\x99ii, spre deosebire de restul prizonierilor, \xc8\x99i aveau posibilitatea s\xc4\x83 primeasc\xc4\x83 pachete de la familie. Bandera a beneficiat \xc8\x99i de ajutorul financiar al organiza\xc8\x9biei sale, OUN-B. Germanii au permis na\xc8\x9bionali\xc8\x99tilor ucraineni s\xc4\x83 p\xc4\x83r\xc4\x83seasc\xc4\x83 lag\xc4\x83rul ca s\xc4\x83 participe la un congres al reprezentan\xc8\x9bilor OUN, care a avut loc la castelul Fridental, aflat la circa 200 m de Sachsenhausen . Ei au r\xc4\x83mas prizonieri \xc3\xaen acest castel p\xc3\xa2n\xc4\x83 \xc3\xaen septembrie 1944. _NEWLINE_Ca urmare a reac\xc8\x9biei germanilor \xc3\xaempotriva fac\xc8\x9biunii lui Bandera, grupul controlat de Melnik s-a bucurat de un anumit avantaj \xc3\xaen fa\xc8\x9ba rivalilor \xc8\x99i a reu\xc8\x99it s\xc4\x83 ocupe o serie de pozi\xc8\x9bii \xc3\xaen administra\xc8\x9bia civil\xc4\x83 \xc3\xaen Ucraina ocupat\xc4\x83 de nazi\xc8\x99ti. Prima localitate administrat\xc4\x83 de na\xc8\x9bionali\xc8\x99ti a fost Jitomirul, un ora\xc8\x99 din imediata vecin\xc4\x83tate a fostei frontiere sovieto-poloneze. OUN-M a ajutat la stimularea societ\xc4\x83\xc8\x9bilor Prosvita, a sprijinit difuzarea arti\xc8\x99tilor locali \xc3\xaen emisiunile de radio emise \xc3\xaen limba ucrainean\xc4\x83, a asigurat deschiderea a dou\xc4\x83 noi \xc8\x99coli secundare \xc8\x99i a unui institut pedagogic \xc8\x99i la \xc3\xaenfiin\xc8\x9barea unei \xc8\x99coli de administra\xc8\x9bie. Numero\xc8\x99i localnici au fost recruta\xc8\x9bi s\xc4\x83 devin\xc4\x83 membri ai organiza\xc8\x9biei. OUN-M a organizat for\xc8\x9bele locale de poli\xc8\x9bie, ai c\xc4\x83ror membri au fost recruta\xc8\x9bi \xc3\xaen special dintre prizonierii sovietici de r\xc4\x83zboi de etnie ucrainean\xc4\x83. Doi membri de frunte ai conducerii OUN-M (a\xc8\x99a-numita \xe2\x80\x9eProvid\xe2\x80\x9d) au venit la Jitomir, dar au fost uci\xc8\x99i de rivalii lor din OUN-B la sf\xc3\xa2r\xc8\x99itul lunii august. Asasinatul a fost justificat de OUN-B prin imperativul \xc3\xaempiedic\xc4\x83rii rivalilor s\xc4\x83 preia conducerea \xc3\xaen Kiev. Printr-o directiv\xc4\x83 intern\xc4\x83, Andrii Melnik a fost condamnat la moarte. Reac\xc8\x9bia germanilor, dup\xc4\x83 cum se afirm\xc4\x83 de c\xc4\x83tre unii cercet\xc4\x83tori, stimulat\xc4\x83 de mita pl\xc4\x83tit\xc4\x83 de membrii OUN-M, a fost imediat\xc4\x83: membrii OUN-B au fost aresta\xc8\x9bi, ceea ce a dus la dispari\xc8\x9bia organiza\xc8\x9biilor lor locale din cea mai mare parte a Ucrainei centrale \xc8\x99i r\xc4\x83s\xc4\x83ritene _NEWLINE_Odat\xc4\x83 cu \xc3\xaenaintarea Wehrmachtului \xc3\xaen interiorul teritoriului sovietic, OUN-M a preluat controlul administra\xc8\x9biei civile a Kievului. Primarul capitalei din octombrie 1941 p\xc3\xa2n\xc4\x83 \xc3\xaen ianuarie 1942 a fost melnikistul Volodomir Bagazii. El s-a folosit de pozi\xc8\x9bia pe care a de\xc8\x9binut-o pentru alimentarea cu bani a OUN-M \xc8\x99i preluarea controlului asupra poli\xc8\x9biei locale. OUN-M a ini\xc8\x9biat crearea Consiliului Na\xc8\x9bional Ucrainean cu sediul \xc3\xaen Kiev, care trebuia s\xc4\x83 devin\xc4\x83 baza viitorului guvern na\xc8\x9bional. \xc3\x8en acest timp, OUN-M a ob\xc8\x9binut \xc8\x99i controlul asupra celui mai important ziar kievean \xc8\x99i a reu\xc8\x99it s\xc4\x83 atrag\xc4\x83 numero\xc8\x99i noi aderen\xc8\x9bi din r\xc3\xa2ndurile intelectualit\xc4\x83\xc8\x9bii din centrul \xc8\x99i estul Ucrainei. Autorit\xc4\x83\xc8\x9bile naziste au fost alarmate de cre\xc8\x99terea puterii OUN-M \xc3\xaen Ucraina central\xc4\x83 \xc8\x99i r\xc4\x83s\xc4\x83ritean\xc4\x83 \xc8\x99i au trecut la dizolvarea organiza\xc8\x9biilor. Numero\xc8\x99i dintre membrii OUN-M au fost aresta\xc8\x9bi, printre ei afl\xc3\xa2ndu-se primarul Kievului, Volodimir Bagazii, \xc8\x99i scriitoarea Olena Teliga, organizatoarea Ligii Scriitorilor Ucraineni. De\xc8\x99i au existat elemente din cadrul Wehrmachtului care au \xc3\xaencercat s\xc4\x83-i protejeze pe membrii OUN-M, organiza\xc8\x9bia din Ucraina a fost practic desfiin\xc8\x9bat\xc4\x83.\n_START_SECTION_\nLupta OUN-B pentru control \xc3\xaen Ucraina apusean\xc4\x83\n_START_PARAGRAPH_\nDup\xc4\x83 ce OUN-M a fost dizolvat\xc4\x83 \xc3\xaen regiunile centrale \xc8\x99i vestice ale Ucrainei, adic\xc4\x83 teritoriile care fuseser\xc4\x83 vechea regiune de grani\xc8\x9b\xc4\x83 sovieto-polonez\xc4\x83, OUN-B a \xc3\xaenceput s\xc4\x83-\xc8\x99i consolideze controlul asupra mi\xc8\x99c\xc4\x83rii na\xc8\x9bionaliste de aici, baz\xc3\xa2ndu-se pe organiza\xc8\x9biile locale din Gali\xc8\x9bia. OUN-B nu era capabil\xc4\x83 \xc8\x99i nu era dornic\xc4\x83 s\xc4\x83 se opun\xc4\x83 \xc3\xaen mod deschis germanilor \xc3\xaen 1942 \xc8\x99i a ales \xc3\xaen schimb s\xc4\x83-\xc8\x99i reorganizeze \xc8\x99i \xc3\xaent\xc4\x83reasc\xc4\x83 re\xc8\x9beaua clandestin\xc4\x83, s\xc4\x83-\xc8\x99i amplifice munca de propagand\xc4\x83 \xc8\x99i s\xc4\x83 creeze stocuri de arme \xc8\x99i muni\xc8\x9bie. Unul dintre punctele cele mai important al activit\xc4\x83\xc8\x9bii OUN-B a fost infiltrarea membrilor \xc8\x99i simpatizan\xc8\x9bilor organiza\xc8\x9biei \xc3\xaen r\xc3\xa2ndurile poli\xc8\x9biei locale. OUN-B a reu\xc8\x99it s\xc4\x83 preia controlul asupra academiei locale de poli\xc8\x9bie din Rivne. Obiectivul de perspectiv\xc4\x83 \xc3\xael reprezenta r\xc4\x83sturnarea autorit\xc4\x83\xc8\x9bilor germane de ocupa\xc8\x9bie. Sprijinitorii lui Bandera din poli\xc8\x9bia local\xc4\x83 au fost implica\xc8\x9bi \xc3\xaen exterminarea civililor evrei \xc8\x99i \xc3\xaen \xe2\x80\x9ecur\xc4\x83\xc8\x9barea\xe2\x80\x9d ghetourilor evreie\xc8\x99ti. Prin aceste ac\xc8\x9biuni, oamenii OUN-B au c\xc3\xa2\xc8\x99tigat \xc3\xaencrederea germanilor \xc8\x99i au contribuit la dotarea ilegal\xc4\x83 a organiza\xc8\x9biilor clandestine cu arme \xc8\x99i muni\xc8\x9bie. De asemenea, aceste ac\xc8\x9biuni au contribuit \xc8\x99i la procurarea de fonduri din \xc8\x99antajul exercitat asupra unora dintre evreii boga\xc8\x9bi. \xc3\x8en aceast\xc4\x83 perioad\xc4\x83 \xc3\xaen care OUN-B a evitat conflictul deschis cu autorit\xc4\x83\xc8\x9bile germane din Vol\xc3\xaenia, rezisten\xc8\x9ba antigerman\xc4\x83 a fost limitat\xc4\x83 la activitatea partizanilor sovietici din zonele nordice ale regiunii , a unor mici unit\xc4\x83\xc8\x9bi ale OUN-M \xc8\x99i ale unor mici grupuri ale Armatei Insurec\xc8\x9bionale Ucrainene conduse de Taras Bulba-Borove\xc8\x9b._NEWLINE_Spre sf\xc3\xa2r\xc8\x99itul anului 1942, situa\xc8\x9bia OUN-B a devenit din ce \xc3\xaen ce mai complicat\xc4\x83. Autorit\xc4\x83\xc8\x9bile germane au devenit treptat mai represive, iar poli\xc8\x9bia ucrainean\xc4\x83 era rezervat\xc4\x83 fa\xc8\x9b\xc4\x83 de ac\xc8\x9biunile \xc3\xaen for\xc8\x9b\xc4\x83 \xc3\xaempotriva popula\xc8\x9biei civile locale. Mai mult, partizanii sovietici aveau tendin\xc8\x9ba s\xc4\x83 devin\xc4\x83 principala for\xc8\x9b\xc4\x83 \xc3\xaen lupta anti-german\xc4\x83 din vestul Ucrainei. Conducerea OUN-B a emis \xc3\xaen martie 1943 instruc\xc8\x9biuni secrete prin care cerea membrilor s\xc4\x83i care se al\xc4\x83turaser\xc4\x83 poli\xc8\x9biei germane \xc3\xaen 1941 \xe2\x80\x93 1942, (care avea efective de peste 4.000 de militari), s\xc4\x83 dezerteze \xc8\x99i, cu armele \xc8\x99i muni\xc8\x9biile furate de la germani, s\xc4\x83 se al\xc4\x83ture unit\xc4\x83\xc8\x9bilor OUN-B din Vol\xc3\xaenia_NEWLINE_. Borove\xc8\x9b a \xc3\xaencercat s\xc4\x83 uneasc\xc4\x83 UPA cu unit\xc4\x83\xc8\x9bile mai mici ale OUN-M \xc8\x99i cu cele ale OUN-B \xc3\xaentr-un front comun. Dac\xc4\x83 OUN-M a fost de acord cu aceast\xc4\x83 ini\xc8\x9biativ\xc4\x83, OUN-B a refuzat, datorit\xc4\x83 rezervelor partenerilor lor fa\xc8\x9b\xc4\x83 de preten\xc8\x9bia banderovi\xc8\x99tilor de control asupra conducerii militare a for\xc8\x9belor unite. Dup\xc4\x83 e\xc8\x99ecul negocierilor de unire, comandantul OUN Dmitro Kliacikivski a adoptat numele organiza\xc8\x9biei militare conduse de Borove\xc8\x9b, UPA, \xc8\x99i a hot\xc4\x83r\xc3\xa2t s\xc4\x83 \xc3\xaendeplineasc\xc4\x83 prin for\xc8\x9b\xc4\x83 obiectivul unirii for\xc8\x9belor insurec\xc8\x9bionale ucrainene sub controlul OUN-B. Pe 6 iulie, cel mai important grup \xc3\xaenarmat al OUN-M a fost silit s\xc4\x83 accepte conducerea OUN-B \xc8\x99i, \xc3\xaen scurt\xc4\x83 vreme, aproape toate grupurile de rezisten\xc8\x9b\xc4\x83 independente au disp\xc4\x83rut. Aceste grupuri au fost distruse ori de partizanii comuni\xc8\x99ti sau de cei banderovi\xc8\x99ti, sau s-au al\xc4\x83turat celor din urm\xc4\x83. Pe 18 august 1943, Taras Bulba-Borove\xc8\x9b \xc8\x99i principalii s\xc4\x83i colaboratori au fost \xc3\xaencercui\xc8\x9bi \xc3\xaen timpul unui atac surpriz\xc4\x83 al mai multor batalioane ale OUN-B. Cinci dintre cei mai apropia\xc8\x9bi colaboratori ai lui Borove\xc8\x9b au fost uci\xc8\x99i, so\xc8\x9bia capturat\xc4\x83, \xc3\xaen timp ce el a reu\xc8\x99it s\xc4\x83 scape. Mai t\xc3\xa2rziu avea s\xc4\x83 acuze OUN-B de banditism, de lupta pentru crearea uni stat monopartit, prin oprimarea propriului popor. Drept represalii, so\xc8\x9bia lui Borove\xc8\x9b a fost ucis\xc4\x83 dup\xc4\x83 dou\xc4\x83 s\xc4\x83pt\xc4\x83m\xc3\xa2ni de tortur\xc4\x83. \xc3\x8en octombrie 1943, Borove\xc8\x9b a hot\xc4\x83r\xc3\xa2t s\xc4\x83 demobilizeze resturile for\xc8\x9belor care se mai aflau sub comanda sa. \xc3\x8en lupta pentru domina\xc8\x9bie \xc3\xaen Vol\xc3\xaenia, banderovi\xc8\x99tii au ucis mii de ucraineni, suspecta\xc8\x9bi de leg\xc4\x83turi cu fac\xc8\x9biunile lui Bulba-Borove\xc8\x9b sau Melnik.\n_START_SECTION_\nLupta OUN-B \xc3\xaempotriva Germaniei \xc8\x99i Uniunii Sovietice\n_START_PARAGRAPH_\n\xc3\x8en toamna anului 1943, OUN-B a reu\xc8\x99it s\xc4\x83 aib\xc4\x83 controlul asupra unor \xc3\xaentinse regiuni din zonele rurale ale Vol\xc3\xaeniei \xc8\x99i sud-vestul Polesiei. \xc3\x8en vreme ce germanii de\xc8\x9bineau controlul asupra ora\xc8\x99elor mari \xc8\x99i a principalelor c\xc4\x83i de comunica\xc8\x9bie, regiuni vaste, precum era Rivne, au r\xc4\x83mas sub controlul OUN-B, ceea ce le-a permis na\xc8\x9bionali\xc8\x99tilor s\xc4\x83 creeze un sistem \xe2\x80\x9estatal\xe2\x80\x9d, cu \xc8\x99coli militare \xc8\x99i civile, spitale, \xc3\xaencadrate cu mii de oameni. For\xc8\x9bele sale armate, UPA, care au fost trecute sub comanda lui Roman \xc8\x98uhevici \xc3\xaen august 1943, s-au implicat \xc3\xaen luptele \xc3\xaempotriva germanilor \xc8\x99i \xc3\xaen scurt\xc4\x83 vreme \xc8\x99i a sovieticilor. Lupta \xc3\xaempotriva celor din urm\xc4\x83 avea s\xc4\x83 continue p\xc3\xa2n\xc4\x83 spre mijlocul deceniului al \xc8\x99aselea. UPA a fost implicat\xc4\x83 \xc3\xaen acela\xc8\x99i timp \xc3\xaen ac\xc8\x9biuni de purificare etnic\xc4\x83 care au vizat popula\xc8\x9bia polonez\xc4\x83 din vestul Ucrainei.\n_START_SECTION_\nDup\xc4\x83 Al Doilea R\xc4\x83zboi Mondial\n_START_PARAGRAPH_\nDup\xc4\x83 r\xc4\x83zboi, OUN \xc8\x99i-a continuat lupta \xc3\xaempotriva autorit\xc4\x83\xc8\x9bilor sovietice \xc3\xaen regiunile r\xc4\x83s\xc4\x83ritene \xc8\x99i sudice ale Ucrainei. Ultimul membru al OUN a fost arestat \xc3\xaen Done\xc8\x9bk \xc3\xaen 1958. Cele dou\xc4\x83 fac\xc8\x9biuni ale OUN au continuat s\xc4\x83 aib\xc4\x83 o mare influen\xc8\x9b\xc4\x83 \xc3\xaen r\xc3\xa2ndurile diasporei ucrainene. OUN-B a format \xc3\xaen 1943 organiza\xc8\x9bia \xe2\x80\x9eFrontul Antibol\xc8\x99evic al Na\xc8\x9biunilor\xe2\x80\x9d, din r\xc3\xa2ndul c\xc4\x83rora au f\xc4\x83cut parte organiza\xc8\x9biile emigra\xc8\x9biei din aproape toate \xc8\x9b\xc4\x83rile Europei R\xc4\x83s\xc4\x83ritene, cu excep\xc8\x9bia notabil\xc4\x83 a celor poloneze. \xc3\x8en deceniul al optulea, au devenit membri ai organiza\xc8\x9biei \xc8\x99i anticomuni\xc8\x99tii vietnamezi \xc8\x99i cubanezi _NEWLINE_._NEWLINE__NEWLINE_Dup\xc4\x83 pr\xc4\x83bu\xc8\x99irea Uniunii Sovietice, ambele fac\xc8\x9biuni OUN \xc8\x99i-au reluat activitatea \xc3\xaen Ucraina. Fac\xc8\x9biunea Melnik \xc8\x99i-a declarat sprijinul pentru Partidul Republican Ucrainean. OUN-B a trecut printr-un proces de reorganizare transform\xc3\xa2ndu-se \xc3\xaen Congresul Na\xc8\x9bionali\xc8\x99tilor Ucraineni (KUN). Liderii din diaspor\xc4\x83 nu s-au ar\xc4\x83tat dornici s\xc4\x83 se implice direct \xc3\xaen politica din Ucraina, ci au \xc3\xaencercat s\xc4\x83-\xc8\x99i uneasc\xc4\x83 eforturile cu unele partide democratice, cu o linie politic\xc4\x83 moderat\xc4\x83. KUN a fost condus de Slava Ste\xc8\x9bko (v\xc4\x83duva lui Iaroslav Ste\xc8\x9bko) p\xc3\xa2n\xc4\x83 la moartea sa din 2003. Ea conducea \xc3\xaen acela\xc8\x99i timp \xc8\x99i OUN \xc8\x99i Frontul Antibol\xc8\x99evic al Na\xc8\x9biunilor. Congresul Na\xc8\x9bionali\xc8\x99tilor Ucraineni este \xc3\xaen acest moment membru al Blocului \xe2\x80\x9eUcraina Noastr\xc4\x83\xe2\x80\x9d condus\xc4\x83 de Viktor Iu\xc8\x99cenko. _NEWLINE_Pe 9 martie 2010, OUN a respins cererea lui Iulia Timo\xc8\x99enko de unire a tuturor \xe2\x80\x9efor\xc8\x9belor na\xc8\x9bionale patriotice\xe2\x80\x9d \xc3\xaen cadrul blocului care \xc3\xaei poart\xc4\x83 numele \xc3\xaempotriva sus\xc8\x9bin\xc4\x83torilor lui Viktor Ianukovici. OUN i-au cerut lui Ianukovici s\xc4\x83 renun\xc8\x9be la inten\xc8\x9bia retragerii titlurilor de Erou al Ucrainei acordat post-mortem lui Stepan Bandera \xc8\x99i Roman \xc8\x98uhevici, s\xc4\x83 continue procesul de recunoa\xc8\x99tere a meritelor lupt\xc4\x83torilor pentru independen\xc8\x9ba Ucrainei, proces \xc3\xaenceput de predecesorul lui, Iu\xc8\x99cenko, \xc8\x99i s\xc4\x83 acorde post-mortem titlul de Erou al Ucrainei lui Simon Petliura \xc8\x99i Evghen Konovale\xc8\x9b .\n_START_SECTION_\nOrganizarea\n_START_PARAGRAPH_\nOUN era condus\xc4\x83 de \xe2\x80\x9eVojd\xe2\x80\x9d, sau \xe2\x80\x9eLiderul Suprem\xe2\x80\x9d. Primul Vojd a fost Evghen Konovale\xc8\x9b. Dup\xc4\x83 asasinarea lui, i-a urmat Andrii Melnik, ceea ce a dus la sciziunea organiza\xc8\x9biei. Tinerii gali\xc8\x9bieni \xc8\x99i-au urmat propriul \xe2\x80\x9eVojd\xe2\x80\x9d, Stepan Bandera. \xc3\x8en ierarhia organiza\xc8\x9biei urma \xe2\x80\x9eProvid\xe2\x80\x9d, sau directoratul. La \xc3\xaenceputul celei de-a doua conflagra\xc8\x9bii mondiale, conducerea OUN-M era format\xc4\x83 din Vojd \xc8\x99i opt membri ai Provid-ului . Membrii Provid erau generalii Kurmanovici \xc8\x99i Kapustianski (ambii militari activi \xc3\xaenc\xc4\x83 din vremea revolu\xc8\x9biei din 1918-1920), studentul la drept Iaroslav Baranovski, politicianul moderat, fost diplomat al guvernului Republicii Populare Ucrainene, Dmitro Andriievski, fostul ofi\xc8\x9ber austro-ungar \xc8\x99i al armatei ucrainene, Richard Yary, colonelul Roman Su\xc8\x99ko, organizatorul atentatelor teroriste, fiul unui fost ofi\xc8\x9ber \xc8\x9barist, Mikola S\xc8\x9biborski \xc8\x99i Omelian Senik, organizator de partid \xc8\x99i veteran al armatelor austo-ungar\xc4\x83 \xc8\x99i gali\xc8\x9bian\xc4\x83, considerat de c\xc4\x83tre tinerii activi\xc8\x99ti prea moderat \xc8\x99i conservator . Yary avea s\xc4\x83 fie singurul membru al Provid care s\xc4\x83 se al\xc4\x83ture lui Bandera dup\xc4\x83 sciziunea OUN.\n_START_SECTION_\nIdeologia\n_START_PARAGRAPH_\nOUN a fost format\xc4\x83 de veteranii luptelor din 1917 \xe2\x80\x93 1921, care speraser\xc4\x83 \xc3\xaen zadar c\xc4\x83 pot edifica un stat ucrainean independent. Obiectivele ini\xc8\x9biale ale OUN, cel pu\xc8\x9bin cele declarate \xc3\xaen mod oficial, erau fondarea unui stat independent, na\xc8\x9bional, care s\xc4\x83 cuprind\xc4\x83 toate teritoriile locuite de etnicii ucraineni. Acest obiectiv trebuia \xc3\xaendeplinit prin revolu\xc8\x9bia na\xc8\x9bional\xc4\x83, care avea s\xc4\x83 alunge puterile ocupante \xc8\x99i urma s\xc4\x83 duc\xc4\x83 la formarea unei conduceri reprezentative pentru toate regiunile \xc8\x99i grupurile sociale ucrainene. Conducerea OUN a ajuns la concluzia c\xc4\x83 \xc3\xaencerc\xc4\x83rile de ob\xc8\x9binere a independen\xc8\x9bei de p\xc3\xa2n\xc4\x83 atunci e\xc8\x99uaser\xc4\x83 datorit\xc4\x83 abord\xc4\x83rii democratice, disciplinei sc\xc4\x83zute \xc8\x99i atitudinii conciliatorii fa\xc8\x9b\xc4\x83 de inamicii tradi\xc8\x9bionali ai Ucrainei. Acestea au fost motivele pentru care ideologia OUN a respins din start ideile socialiste ale lui Petliura \xc8\x99i ale compromisurilor politice la care erau dispuse elitele politice \xc8\x99i economice gali\xc8\x9biene. Membrii OUN, \xc3\xaen special cei tineri, au adoptat ideologia lui Dmitro Don\xc8\x9bov, un emigrant din Ucraina r\xc4\x83s\xc4\x83ritean\xc4\x83.\n_START_SECTION_\nNa\xc8\x9bionalismul integral\n_START_PARAGRAPH_\nNa\xc8\x9bionalismul ucrainean, a\xc8\x99a cum s-a manifestat el la sf\xc3\xa2r\xc8\x99itul secolului al XIX-lea \xc8\x99i \xc3\xaenceputul celui de-al XX-lea, era de factur\xc4\x83 liberal\xc4\x83 sau socialist\xc4\x83, combin\xc3\xa2nd con\xc8\x99tiin\xc8\x9ba na\xc8\x9bional\xc4\x83 ucrainean\xc4\x83 cu patriotismul \xc8\x99i valorile umanitare. Prin contrast, na\xc8\x9bionalismul ap\xc4\x83rut \xc3\xaen Gali\xc8\x9bia dup\xc4\x83 \xc3\xaencheierea Primului R\xc4\x83zboi Mondial a adoptat tendin\xc8\x9ba ap\xc4\x83rut\xc4\x83 \xc8\x99i \xc3\xaen alte regiuni ale Europei, cunoscut\xc4\x83 ca na\xc8\x9bionalism integral. Aceast\xc4\x83 ideologie considera c\xc4\x83 na\xc8\x9biunea era cea mai \xc3\xaenalt\xc4\x83 valoare absolut\xc4\x83, mai important\xc4\x83 dec\xc3\xa2t clasele sociale, regiunile, indivizii, religia, etc. Pentru atingerea obiectivelor na\xc8\x9bionale, membrii OUN erau \xc3\xaendemna\xc8\x9bi s\xc4\x83-\xc8\x99i croiasc\xc4\x83 un drum distinct \xc3\xaen toate sectoarele vie\xc8\x9bii na\xc8\x9bionale, precum institu\xc8\x9biile statului, societatea civil\xc4\x83 \xc8\x99i familia. Politica era v\xc4\x83zut\xc4\x83 ca o lupt\xc4\x83 darwinist\xc4\x83 pentru supravie\xc8\x9buire dus\xc4\x83 de na\xc8\x9biuni, ceea ce justifica orice mijloace \xc8\x99i metode folosite \xc3\xaen conflictele dintre na\xc8\x9biuni, scopul final fiind victoria unei na\xc8\x9biuni asupra alteia. \xc3\x8en acest context, hot\xc4\x83r\xc3\xa2rea \xc3\xaen lupt\xc4\x83 era considerat\xc4\x83 mult mai important\xc4\x83 dec\xc3\xa2t considerentele morale, iar r\xc4\x83zboiul era glorificat ca o expresie a vitalit\xc4\x83\xc8\x9bii na\xc8\x9bionale. Acest model de na\xc8\x9bionalism a devenit foarte r\xc4\x83sp\xc3\xa2ndit \xc3\xaen Europa \xc3\xaen deceniile al treilea \xc8\x99i al patrulea al secolului trecut. Conceptualizarea acestei idei de c\xc4\x83tre ideologii OUN avea mai multe particularit\xc4\x83\xc8\x9bi. Datorit\xc4\x83 faptului c\xc4\x83 ucrainenii nu se bucurau de existen\xc8\x9ba unei forme statale proprii \xc8\x99i erau \xc3\xaenconjura\xc8\x9bi de vecini puternici, se punea mai mult accentul pe actele de terorism, dec\xc3\xa2t pe folosirea for\xc8\x9bei militare \xc8\x99i pe r\xc4\x83zboi, iar clandestinitatea era considerat\xc4\x83 forma suprem\xc4\x83 de lupt\xc4\x83. Datorit\xc4\x83 faptului c\xc4\x83 ucrainenii nu puteau lupta \xc3\xaen numele unui stat na\xc8\x9bional, accentul era pus mai degrab\xc4\x83 pe ap\xc4\x83rarea limbii na\xc8\x9bionale \xc8\x99i culturii \xe2\x80\x9epure\xe2\x80\x9d \xc8\x99i nu pe ap\xc4\x83rarea statului. Prin toate acestea, na\xc8\x9bionalismul integral ucrainean era puternic diferit de curentele na\xc8\x9bionaliste din Germania sau Italia\n_START_SECTION_\nNa\xc8\x9bionalism \xc8\x99i ac\xc8\x9biune\n_START_PARAGRAPH_\nDmitro Don\xc8\x9bov afirma c\xc4\x83 secolul al XX-lea avea s\xc4\x83 fie martorul \xe2\x80\x9eamurgului zeilor al care secolul al XIX-lea se rugase\xe2\x80\x9d \xc8\x99i c\xc4\x83 trebuie creat un om nou, cu \xe2\x80\x9efocul unui angajament fanatic\xe2\x80\x9d \xc8\x99i cu \xe2\x80\x9efor\xc8\x9ba de fier a entuziasmului\xe2\x80\x9d. Tot el considera c\xc4\x83 singura cale prin care se poate merge \xc3\xaenainte este prin \xe2\x80\x9eorganizarea unei noi violen\xc8\x9be\xe2\x80\x9d. Aceast\xc4\x83 doctrin\xc4\x83 a fost numit\xc4\x83 \xe2\x80\x9ena\xc8\x9bionalismul ac\xc8\x9biunii\xe2\x80\x9d . Pentru r\xc4\x83sp\xc3\xa2ndirea acestei viziuni, literatura OUN a pus accent deosebit pe lup\xc4\x83 \xc8\x99i sacrificiu \xc8\x99i a glorificat eroii na\xc8\x9bionali.\n_START_SECTION_\nTotalitariamul\n_START_PARAGRAPH_\n\xc3\x8en concep\xc8\x9bia OUN, na\xc8\x9biunea trebuia unificat\xc4\x83 sub conducerea unui singur partid, condus de lupt\xc4\x83tori care \xc8\x99i-au dovedit patriotismul prin lupt\xc4\x83. \xc3\x8en v\xc3\xa2rful ierarhiei urma s\xc4\x83 fie \xe2\x80\x9eConduc\xc4\x83torul Suprem\xe2\x80\x9d, sau \xe2\x80\x9eVojd\xe2\x80\x9d. Aceast\xc4\x83 abordare nu era diferit de cea a altor mi\xc8\x99c\xc4\x83ri radicale est-europene, precum au fost Legiunea Arhanghelului Mihail din Rom\xc3\xa2nia, usta\xc8\x99ii din Croa\xc8\x9bia, Partidul Crucilor cu S\xc4\x83ge\xc8\x9bi din Ungaria sau grupurile similare din Slovacia sau Polonia. Au existat \xc3\xaens\xc4\x83 \xc8\x99i diferen\xc8\x9be semnificative \xc3\xaen cadrul fac\xc8\x9biunilor OUN \xc3\xaen ceea ce prive\xc8\x99te abordarea totalitarismului. Liderii modera\xc8\x9bi, care tr\xc4\x83iau \xc3\xaen exil, erau partizanii fascismului lui Benito Mussolini \xc8\x99i condamnau nazismul, \xc3\xaen vreme ce tinerii radicali din Ucraina erau sus\xc8\x9bin\xc4\x83torii fascismului \xc8\x99i al metodelor practicate de na\xc8\x9bional-sociali\xc8\x99tii germani. Fac\xc8\x9biunea condus\xc4\x83 din exil sprijinea concilierea \xc8\x99i cooperarea cu Biserica Greco-Catolic\xc4\x83 Ucrainean\xc4\x83, \xc3\xaen vreme ce radicalii tineri aveau o atitudine anticlerical\xc4\x83 \xc8\x99i considerau c\xc4\x83 era o sl\xc4\x83biciune s\xc4\x83 nu consideri na\xc8\x9biunea drept valoarea suprem\xc4\x83 ._NEWLINE_Cele dou\xc4\x83 fac\xc8\x9biuni din cadrul OUN aveau propria abordare \xc8\x99i \xc3\xaen ceea ce prive\xc8\x99te natura liderului suprem. Fac\xc8\x9biunea melnikist\xc4\x83 considera c\xc4\x83 liderul trebuie s\xc4\x83 fie directorul \xe2\x80\x9eProvid\xe2\x80\x9d-ului, membrii OUN fiind subordona\xc8\x9bi din punct de vedere militar ierarhiei \xe2\x80\x9eProvid\xe2\x80\x9d-ului. Aceast\xc4\x83 abordare era mai degrab\xc4\x83 autocratic\xc4\x83 dec\xc3\xa2t totalitarist\xc4\x83. Fac\xc8\x9biunea banderovist\xc4\x83 punea accent \xc3\xaens\xc4\x83 pe supunerea complet\xc4\x83 \xc3\xaen fa\xc8\x9ba voin\xc8\x9bei liderului suprem. _NEWLINE_\xc3\x8en cadrul congresului din august 1943, OUN-B a respins cea mai mare parte a ideologiei fasciste care o c\xc4\x83l\xc4\x83uzise p\xc3\xa2n\xc4\x83 atunci, \xc3\xaen favoarea modelului social-democratic, men\xc8\x9bin\xc3\xa2nd \xc3\xaens\xc4\x83 structura ierarhic\xc4\x83 rigid\xc4\x83. Aceast\xc4\x83 schimbare poate fi atribuit\xc4\x83 influen\xc8\x9bei lui Roman \xc8\x98uhevici, noul lider al Armatei Insurec\xc8\x9bionale Ucrainene (UPA), care era mai concentrat pe problemele militare dec\xc3\xa2t pe cele ideologice \xc8\x99i era mai receptiv la ideologiile alternativ, spre deosebire de liderii politici fanatici ai OUN-B. \xc8\x98uhevici avea o atitudine pragmatic\xc4\x83, \xc3\xaencerc\xc3\xa2nd s\xc4\x83 ob\xc8\x9bin\xc4\x83 sprijinul dezertorilor \xc8\x99i popula\xc8\x9biei din Ucraina r\xc4\x83s\xc4\x83ritean\xc4\x83, \xc3\xaen general. \xc3\x8en timpul acestui congres, OUN-B \xc8\x99i-a exprimat sprijinul pentru forma de proprietate privat\xc4\x83 asupra p\xc4\x83m\xc3\xa2ntului, cre\xc8\x99terea implic\xc4\x83rii muncitorilor la conducerea industriei, egalitatea femeilor cu b\xc4\x83rba\xc8\x9bii, servicii de \xc3\xaengrijire a s\xc4\x83n\xc4\x83t\xc4\x83\xc8\x9bii gratuite \xc8\x99i pensii de stat pentru cei \xc3\xaen v\xc3\xa2rst\xc4\x83, c\xc3\xa2t \xc8\x99i pentru \xc3\xaenv\xc4\x83\xc8\x9b\xc4\x83m\xc3\xa2nt gratuit de toate gradele. \xc3\x8en cadrul rezolu\xc8\x9biei adoptate la congres s-au f\xc4\x83cut referiri \xc8\x99i la drepturile minorit\xc4\x83\xc8\x9bilor na\xc8\x9bionale, libertatea cuv\xc3\xa2ntului, religiei \xc8\x99i presei. De asemenea, OUN-B a admis c\xc4\x83 nicio doctrin\xc4\x83 politic\xc4\x83 nu trebuie s\xc4\x83 capete statutul de ideologie oficial\xc4\x83. Cu toate acestea, elementele totalitare nu au fost eliminate \xc3\xaen \xc3\xaentregime, aceste fiind reflectate \xc3\xaen sublinierea insistent\xc4\x83 a \xe2\x80\x9espiritului eroic\xe2\x80\x9d \xc8\x99i a \xe2\x80\x9esolidarit\xc4\x83\xc8\x9bii sociale, prieteniei \xc8\x99i disciplinei\xe2\x80\x9d _NEWLINE_Ideologia organiza\xc8\x9biilor OUN din exil a fost concentrat\xc4\x83 pe opozi\xc8\x9bia fa\xc8\x9b\xc4\x83 de comunism.\n_START_SECTION_\nOUN \xc8\x99i antisemitismul\n_START_PARAGRAPH_\nSpre deosebire de mi\xc8\x99c\xc4\x83rile usta\xc8\x99ilor croa\xc8\x9bi sau a legionarilor rom\xc3\xa2ni, care aveau numeroase similitudini cu cea a na\xc8\x9bionali\xc8\x99tilor ucraineni, ideologia OUN nu a pus un accent deosebit pe antisemitism. Trei dintre liderii ucrainenilor, generalul Mikola Kapustianski, Richard Yary (care avea descenden\xc8\x9ba evreiasc\xc4\x83) \xc8\x99i ideologul Mikola S\xc8\x9biborski erau c\xc4\x83s\xc4\x83tori\xc8\x9bi cu evreice . \xc3\x8en cadrul organiza\xc8\x9biilor clandestine ale OUN activau numero\xc8\x99i evrei. _NEWLINE_OUN considera c\xc4\x83 du\xc8\x99manii principali ai ucrainenilor sunt polonezii \xc8\x99i ru\xc8\x99ii, evreii juc\xc3\xa2nd doar un rol secundar. Dac\xc4\x83 p\xc3\xa2n\xc4\x83 la \xc3\xaenceputul deceniului al patrulea atitudinea fa\xc8\x9b\xc4\x83 de evrei a fost tolerant\xc4\x83, spre sf\xc3\xa2r\xc8\x99itul deceniului ea a devenit mai negativ\xc4\x83. \xc3\x8entr-un articol publicat \xc3\xaen 1930 de ideologul \xc8\x99ef al mi\xc8\x99c\xc4\x83rii, S\xc8\x9biborski, erau denun\xc8\x9bate pogromurile din 1918, subliniind c\xc4\x83 cele mai multe victime au fost persoane inocente, nu bol\xc8\x99evici. S\xc8\x9biborski afirma \xc3\xaen acel articol c\xc4\x83 drepturile evreilor trebuie respectate, iar OUN trebuie s\xc4\x83-i conving\xc4\x83 pe evrei c\xc4\x83 ucrainenii nu \xc3\xaei consider\xc4\x83 inamici, iar OUN trebuie s\xc4\x83 men\xc8\x9bin\xc4\x83 contacte str\xc3\xa2nse cu organiza\xc8\x9biile evreie\xc8\x99ti at\xc3\xa2t la nivel na\xc8\x9bional c\xc3\xa2t \xc8\x99i interna\xc8\x9bional . Trei ani mai t\xc3\xa2rziu, \xc3\xaentr-un articol din ziarul OUN \xe2\x80\x9e\xd0\xa0\xd0\xbe\xd0\xb7\xd0\xb1\xd1\x83\xd0\xb4\xd0\xbe\xd0\xb2\xd0\xb0 \xd0\xbd\xd0\xb0\xd1\x86\xd1\x96\xd1\x97\xe2\x80\x9d (Dezvoltarea Na\xc8\x9biunii), de\xc8\x99i se punea accent pe presupusa exploatarea a \xc8\x9b\xc4\x83ranilor ucraineni de c\xc4\x83tre evrei, se sublinia \xc3\xaen aceea\xc8\x99i m\xc4\x83sur\xc4\x83 c\xc4\x83 at\xc3\xa2t ucrainenii, c\xc3\xa2t \xc8\x99i evreii, au fost victimele politicii sovietice . Spre sf\xc3\xa2r\xc8\x99itul deceniului al patrulea \xc3\xaens\xc4\x83, publica\xc8\x9biilor OUN \xc3\xaei prezentau pe evrei drept parazi\xc8\x9bi, care trebuiau s\xc4\x83 fie separa\xc8\x9bi de ucrainenei. De exemplu, \xc3\xaen articolul \xe2\x80\x9eProblema evreiasc\xc4\x83 \xc3\xaen Ucraina\xe2\x80\x9d, publicat \xc3\xaen 1938, se f\xc4\x83cea apel la izolarea complet\xc4\x83 a evreilor din punct de vedere cultural, economic \xc8\x99i politic. \xc3\x8en acela\xc8\x99i timp era respins\xc4\x83 ideile asimil\xc4\x83rii for\xc8\x9bate a evreilor \xc8\x99i a drepturilor egale ale evreilor \xc8\x99i ucrainenilor. \xc3\x8en ciuda cre\xc8\x99terii atitudinii antievreie\xc8\x99ti, na\xc8\x9bionali\xc8\x99tii ucraineni au ar\xc4\x83tat un interes sc\xc4\x83zut pentru antisemitismul de tip nazist . _NEWLINE_Documente germane de la \xc3\xaenceputul deceniului al cincelea subliniaz\xc4\x83 c\xc4\x83 na\xc8\x9bionali\xc8\x99tii ucraineni aveau o atitudine pragmatic\xc4\x83 fa\xc8\x9ba de evrei, a c\xc4\x83ror soart\xc4\x83 trebuia folosit\xc4\x83 dup\xc4\x83 cum cereau interesele politice ucrainene. Atitudinea ambivalent\xc4\x83 a OUN-B fa\xc8\x9b\xc4\x83 de evrei din timpul r\xc4\x83zboiului a fost subliniat\xc4\x83 \xc3\xaen timpul celui de-al doilea congres al organiza\xc8\x9biei de la Harkov, din aprilie 1944. OUN-B a condamnat \xc3\xaen timpul acestui congres crimele antievreie\xc8\x99ti. \xc3\x8en timpul congresului s-a afirmat la un moment dat c\xc4\x83 evreii din URSS au fost sprijinitorii de n\xc4\x83dejde ai regimului bol\xc8\x99evic, ac\xc8\x9bion\xc3\xa2nd ca avangard\xc4\x83 a imperialismului \xe2\x80\x9emoscovit\xe2\x80\x9d \xc3\xaen Ucraina. \xc3\x8en continuare, se recuno\xc8\x99tea c\xc4\x83 guvernul bol\xc8\x99evic a exploatat sentimentele antievreie\xc8\x99ti ale maselor de ucraineni pentru ca s\xc4\x83 le distrag\xc4\x83 aten\xc8\x9bia de la problemele reale \xc8\x99i s\xc4\x83 le \xc3\xaendrepte frustr\xc4\x83rile spre declan\xc8\x99area de pogromuri. OUN tr\xc4\x83gea concluzia c\xc4\x83 pe de-o parte trebuie s\xc4\x83 lupte \xc3\xaempotriva evreilor care ac\xc8\x9bionau ca sprijinitori ai regimului \xe2\x80\x9emoscovito-bol\xc8\x99evic\xe2\x80\x9d, dar \xc3\xaen acela\xc8\x99i timp trebui s\xc4\x83 l\xc4\x83mureasc\xc4\x83 masele c\xc4\x83 principala amenin\xc8\x9bare este cea reprezentat\xc4\x83 de Moscova _NEWLINE_OUN a acceptat s\xc4\x83 sprijine politica antisemit\xc4\x83 nazist\xc4\x83 \xc3\xaen condi\xc8\x9biile \xc3\xaen care acest fapt i-ar fi ajutat s\xc4\x83-\xc8\x99i \xc3\xaendeplineasc\xc4\x83 obiectivul independen\xc8\x9bei Ucrainei. Un slogan al grup\xc4\x83rii Bandera din 16 iulie 1941 era \xe2\x80\x9eTr\xc4\x83iasc\xc4\x83 Ucraina f\xc4\x83r\xc4\x83 evrei, polonezi \xc8\x99i germani; polonezii dincolo de r\xc3\xa2ul San, germanii la Berlin \xc8\x99i evreii la sp\xc3\xa2nzur\xc4\x83toare\xe2\x80\x9d. Istoricii de la Yad Vashem au afirmat c\xc4\x83 mili\xc8\x9biile OUN au fost implicate \xc3\xaen masacrarea a aproximativ 6.000 de evrei din Lviv, imediat dup\xc4\x83 ocuparea acestui ora\xc8\x99 de c\xc4\x83tre trupele germane, dar exist\xc4\x83 o mai veche controvers\xc4\x83 pe aceast\xc4\x83 tem\xc4\x83, although this claim is controversial and disputed by other historians (Vede\xc8\x9bi \xc8\x99i:  Controversele cu privire la pogromul de la Lviv (1941)). Membrii OUN care se infiltraser\xc4\x83 \xc3\xaen poli\xc8\x9bia german\xc4\x83 au participat la evacuarea ghetourilor \xc8\x99i la punerea \xc3\xaen aplicare a m\xc4\x83surilor \xe2\x80\x9eSolu\xc8\x9biei finale\xe2\x80\x9d. De\xc8\x99i cei mai mul\xc8\x9bi evrei au fost uci\xc8\x99i de germani, poli\xc8\x9bi\xc8\x99tii ucraineni membri ai OUN au jucat un rol de prim\xc4\x83 importan\xc8\x9b\xc4\x83 \xc3\xaen sprijinirea lichid\xc4\x83rii la \xc3\xaenceputul r\xc4\x83zboiului a aproximativ 200.000 de evrei din Vol\xc3\xaenia. Ar mai trebui spus c\xc4\x83 au existat cazuri izolate \xc3\xaen care poli\xc8\x9bi\xc8\x99tii ucraineni i-au ajutat pe evrei s\xc4\x83 scape . De asemenea, grupuri \xc3\xaenarmate ale OUN au ucis fugarii evrei care au \xc3\xaencercat s\xc4\x83 se refugieze \xc3\xaen p\xc4\x83duri. _NEWLINE_Dup\xc4\x83 ce OUN a intrat \xc3\xaen conflict cu Germania, atacurile antievreie\xc8\x99ti ale ucrainenilor s-au r\xc4\x83rit \xc8\x99i \xc3\xaen cele din urm\xc4\x83 au \xc3\xaencetat. O publica\xc8\x9bie clandestin\xc4\x83 a OUN condamna \xc3\xaen 1943 \xe2\x80\x9e\xe2\x80\xa6 rasismul german, care a dus nonsensul antropologic la absurd\xe2\x80\x9d" . \xc3\x8en organul oficial de pres\xc4\x83 al conducerii OUN-B, au fost date instruc\xc8\x9biuni grupurilor \xc3\xaenarmate din subordine s\xc4\x83 lichideze \xe2\x80\x9emanifest\xc4\x83rile influen\xc8\x9belor d\xc4\x83un\xc4\x83toare str\xc4\x83ine, \xc3\xaen special a conceptelor \xc8\x99i practicilor rasiste germane\xe2\x80\x9d. Sunt consemnate mai multe cazuri de evrei sc\xc4\x83pa\xc8\x9bi de prigoana nazist\xc4\x83 de aripa militar\xc4\x83 a OUN-B, UPA, dar \xc8\x99i de evrei care au luptat \xc3\xaen r\xc3\xa2ndurile Armatei Insurec\xc8\x9bionale Ucrainene (UPA)'